Marakešo sutarties dėl geresnių sąlygų susipažinti su paskelbtais kūriniais sudarymo akliems, regos sutrikimų ar kitą spausdinto teksto skaitymo negalią turintiems asmenims sudarymas nepatenka į SESV 207 straipsnyje apibrėžtos bendros prekybos politikos sritį. Todėl pagal SESV 3 straipsnio 1 dalies e punktą Sąjunga neturi išimtinės kompetencijos sudaryti šią sutartį.

Iš tikrųjų Marakešo sutartimi iš esmės siekiama pagerinti naudos gavėjų padėtį įvairiomis priemonėmis, tarp kurių yra ir paprastesnė prieinamos formos kopijų sklaida, sudarant geresnes sąlygas šiems asmenims susipažinti su paskelbtais kūriniais. Dėl nagrinėjamos sutarties turinio reikia pažymėti, kad joje nurodyta, jog siekdamos jos tikslų susitariančiosios šalys turi imtis dviejų atskirų ir viena kitą papildančių priemonių. Pirma, šios sutarties 4 straipsnio 1 dalyje numatyta, kad susitariančiosios šalys nustato atgaminimo teisės, platinimo teisės ir teisės viešai paskelbti kūrinį apribojimą ar išimtį, siekdamos sudaryti geresnes sąlygas naudos gavėjams gauti kūrinių prieinamos formos kopijas. Antra, Marakešo sutarties 5 ir 6 straipsniuose nustatytos tam tikros pareigos, susijusios su prieinamos formos kopijų tarpvalstybiniu keitimusi.

Pirma, dėl atgaminimo teisės, platinimo teisės ir teisės viešai paskelbti kūrinį apribojimų ar išimčių suderinimo reikia pažymėti, kad šios sutarties preambulės 12 konstatuojamojoje dalyje būtent nurodyta, kad tokiu suderinimu siekiama sudaryti geresnes sąlygas naudos gavėjams susipažinti su kūriniais ir jais naudotis. Be to, Marakešo sutarties 4 straipsnis nederina nacionalinės teisės aktų, kurie sudaro galimybes iš esmės palengvinti tarptautinę prekybą, nes susitariančiosios šalys turi plačią diskreciją įgyvendinti šį straipsnį, o iš šios sutarties 12 straipsnio matyti, kad ja nesiekiama uždrausti susitariančiosioms šalims nacionalinės teisės aktuose nustatyti kitų, nei šioje sutartyje nustatytų, išimčių ir apribojimų naudos gavėjų naudai ir nedraudžiama to daryti. Dar daugiau argumentui, kad iš intelektinės nuosavybės klausimus reglamentuojančių normų tik normos, reglamentuojančios neturtines teises, nepatenka į SESV 207 straipsnyje vartojamą sąvoką „intelektinės nuosavybės komerciniai aspektai“, negalima pritarti, nes taip būtų pernelyg išplėsta bendros prekybos politikos taikymo sritis ir prie jos priskirtos normos, kurios neturi specifinio ryšio su tarptautine komercine prekyba. Tokiomis aplinkybėmis negalima laikyti, kad Marakešo sutarties normos, kuriomis nustatoma atgaminimo teisės, platinimo teisės ir teisės viešai paskelbti kūrinį išimtis ar apribojimas, turi specifinį ryšį su tarptautine prekyba, dėl kurio jos būtų susijusios su SESV 207 straipsnyje nurodytais intelektinės nuosavybės komerciniais aspektais.

Antra, dėl Marakešo sutarties normų, reglamentuojančių prieinamos formos kopijų eksportą ir importą, reikia nurodyti, kad jos, be jokių abejonių, susijusios su tokių kopijų tarptautine prekyba. Vis dėlto vertinant šių normų ryšį su bendra prekybos politika reikia atsižvelgti į jų tikslą. Darytina išvada, kad šios sutarties 5, 6 ir 9 straipsniais konkrečiai siekiama ne skatinti, palengvinti ar reglamentuoti prieinamos formos kopijų tarptautinę prekybą, o pagerinti naudos gavėjų padėtį, sudarant jiems geresnes sąlygas susipažinti su kitose susitariančiosiose šalyse atgamintomis prieinamos formos kopijomis. Atsižvelgiant į šias aplinkybes, prieinamos formos kopijų tarpvalstybinio keitimosi palengvinimas veikiau yra priemonė šios sutarties nekomercinio pobūdžio tikslui pasiekti, o ne jai priskiriamas tikslas. Be to, atsižvelgiant į Marakešo sutartyje numatyto keitimosi požymius, jis negali būti prilygintas komerciniais tikslais vykdomai tarptautinei prekybai.

Esant tokiai situacijai, vien aplinkybė, kad Marakešo sutartyje nustatyta tvarka gali būti taikoma kūriniams, dėl kurių vykdoma ar gali būti vykdoma komercinė veikla, ir kad tam tikromis aplinkybėmis ji gali turėti netiesioginį poveikį tokių kūrinių tarptautinei prekybai, nereiškia, kad ji patenka į bendros prekybos politikos sritį.

(žr. 70–73, 83–91, 100 ir 101 punktus)